ตลาดหุ้นเอเชียปรับตัวขึ้นภาคบ่าย รับคาดการณ์จีนกระตุ้นศก.-เฟดคงดอกเบี้ย
ตลาดหุ้นเอเชียส่วนใหญ่ปรับตัวสูงขึ้นภาคบ่ายวันนี้ เนื่องจากมีการคาดการณ์ว่า ทางการจีนจะใช้มาตรการเพิ่มเติมเพื่อเร่งการขยายตัวของเศรษฐกิจประเทศ
5 ต.ค. 2558

ผู้สื่อข่าวรายงานว่า ตลาดหุ้นเอเชียส่วนใหญ่ปรับตัวสูงขึ้นภาคบ่ายวันนี้ เนื่องจากมีการคาดการณ์ว่า ทางการจีนจะใช้มาตรการเพิ่มเติมเพื่อเร่งการขยายตัวของเศรษฐกิจประเทศ รวมทั้งกระแสคาดการณ์ที่ว่า ธนาคารกลางสหรัฐ (เฟด) จะคงอัตราดอกเบี้ยไว้ที่ระดับเดิม หลังจากมีการเปิดเผยตัวเลขจ้างงานนอกภาคเกษตรที่เพิ่มขึ้นต่ำกว่าคาดในเดือนก.ย.
โดยดัชนี FBMKLCI ตลาดหุ้นมาเลเซียปิดภาคเช้าที่ 1,641.13 จุด เพิ่มขึ้น 12.33 จุด, +0.76% ดัชนี HSI ตลาดหุ้นฮ่องกงปิดภาคเช้าที่ 21,901.39 จุด เพิ่มขึ้น 395.30 จุด, +1.84%
สำหรับข้อมูลเศรษฐกิจที่ได้มีการเผยแพร่ในวันนี้ ได้แก่ หอการค้าและอุตสาหกรรมเกาหลีใต้เปิดเผยในวันนี้ว่า ความเชื่อมั่นภาคธุรกิจในช่วงไตรมาส 4 ยังคงย่ำแย่ ท่ามกลางความวิตกเกี่ยวกับกระแสคาดการณ์การปรับขึ้นอัตราดอกเบี้ยในสหรัฐ
ทั้งนี้ผลสำรวจความคิดเห็นผู้ผลิตราว 2,300 ราย แสดงให้เห็นว่า ดัชนีความเชื่อมั่นภาคธุรกิจ (BSI) ในช่วงไตรมาส 4 ลดลง 1 จุด จากช่วงไตรมาส 3 มาแตะระดับ 87 โดยดัชนีที่ต่ำกว่า 100 บ่งชี้ว่าภาคธุรกิจที่มีมุมมองลบมีจำนวนมากกว่าผู้ที่มีมุมมองบวก
ส่วนกระทรวงแรงงานสหรัฐรายงานเมื่อวันศุกร์ว่า ตัวเลขการจ้างงานนอกภาคเกษตรเพิ่มขึ้น 142,000 ตำแหน่งในเดือนก.ย. ขณะที่อัตราการว่างงานทรงตัวที่ระดับ 5.1% ซึ่งเป็นระดับต่ำสุดในรอบกว่า 7 ปี หรือนับตั้งแต่เดือนเม.ย.2551
อนึ่ง ก่อนหน้านี้ นักวิเคราะห์คาดการณ์ว่า การจ้างงานจะเพิ่มขึ้น 200,000 ตำแหน่งในเดือนก.ย. และอัตราการว่างงานจะอยู่ที่ระดับ 5.1%